Dmitrij Hvorostovskij
Dmitrij Hvorostovskij, Dmitri Hvorostovsky, var en russisk baryton, uddannet i sin fødeby Krasnojarsk, hvor han debuterede i 1986 som operasanger. Året efter vandt Dmitrij Hvorostovskij førsteprisen i Glinka-konkurrencen og 1989 i Cardiff Singer of the World-konkurrencen, hvor han besejrede Bryn Terfel i den afsluttende runde.
Hvorostovskijs vesteuropæiske operadebut som Jeletskij i Peter Tjajkovskijs opera Spader dame fandt sted i Nice samme år, hvorefter hans karriere tog fart, og i løbet af få år blev han internationalt berømt i roller som Eugen Onegin, Don Giovanni, Grev Almaviva (Figaros bryllup), Riccardo (I puritani) og Germont (La Traviata).
Hvorostovskij udviklede sig til én af verdens førende Verdi-sangere, fx med titelpartiet i Rigoletto (Covent Garden, 2010 og Metropolitan Opera, 2013), som Grev Luna i Trubaduren (Metropolitan Opera, 2009-2013) og som Simon Boccanegra (Metropolitan Opera, 2011). Han var som koncertsanger med et hovedsageligt russisk repertoire meget efterspurgt også i sit fædreland, hvor han som den første operasanger nogensinde i 2004 gav en solokoncert med orkester og kor på Den Røde Plads i Moskva.
På opfordring af præsident Vladimir Putin gav Dmitrij Hvorostovskij i 2005 en række koncerter overalt i Rusland til minde om soldaterne i 2. Verdenskrig, og siden da turnerede han årligt i landet.
Dmitrij Hvorostovskijs diskografi er omfattende; udover operaindspilninger omfatter den russiske og napolitanske folkesange og sange af Modest Musorgskij, Sergej Rakhmaninov, Nikolaj Rimskij-Korsakov og Tjajkovskij. Han optrådte desuden i den prisbelønnede film fra 2001 Don Giovanni Unmasked (instrueret af Barbara Willis Sweete), hvori han spillede både Don Giovanni og Leporello.